Satellietbeelde kan olifantbewaring aanhelp | Maroela Media
Natuurbewaarders het begin om satellietbeelde te gebruik om olifante vanuit die ruimte te tel. Britse kenners glo dié tegniek kan bedreigde olifantbevolkings in Afrika beskerm.
Navorsers verbonde aan die Universiteit van Oxford en Universiteit van Bath het gesê die gebruik van algoritmes, masjienleer en satelliettegnologie kan huidige tegnieke vervang wat gebruik word om olifante te tel – 'n kritieke aspek van bewaring.
"Die bevolking van Afrika-olifante het die afgelope eeu skerp gedaal weens stropery, ontbossing en vergeldingsdood weens oeste wat verwoes word," het Oxford in 'n verklaring gesê. "Om hulle te bewaar is dit nodig dat ons weet waar hulle hul bevind en hoeveel olifante daar is: akkurate monitering is noodsaaklik."
Die gewildste tegniek wat tans gebruik word om olifantbevolkings dop te hou, is tellings uit bemande vliegtuie. Akademici meen dié opmetingsbeamptes kan moeg word en tellings word verhinder deur swak sigbaarheid. "Satellietmonitering is 'n diskrete tegniek en vereis nie enige grondteenwoordigheid nie. Die spesie word dus nie versteur nie en daar is nie enige kommer vir menslike veiligheid tydens dataversameling nie," het Oxford bygevoeg. "'n Proses wat in die verlede maande sou duur, kan nou in 'n paar uur afgehandel word."
Die wetenskaplikes het die tegniek aanvanklik by Suid-Afrika se Addo-olifantpark ontwikkel. Die beelde, van 'n satelliet wat sowat 600 km bo die aarde wentel, kon binne 'n paar minute meer as 5 000 km² afneem met 'n enkele verbygang. Wetenskaplikes het die algoritme aangepas om slegs volwasse olifante te herken uit 'n datastel van 1 000 olifante in die park en het bevind dat die stelsel ook kalfies kan identifiseer.
Hulle hoop dat dié bewaringstegnologie baie dringend verwelkom sal word om die wêreld se biodiversiteit te beskerm.
Wonderlike nuus. Onlangs 'n dokumentêr gekyk oor olifantstropery en was weereens geskok oor die absolute wreedheid van.die stropers. Dikwels word ivoor verwyder van olifante wat nog lewe. Afgryslik wreed. Ek wens amper stropers kan ook met satelliete opgespoor en sommer uitgewis word.